שר הביטחון הנכנס אביגדור ליברמן, חתם השבוע על צירוף "ישראל ביתנו" אל הממשלה, אך נראה שדווקא מבפנים, מכיוונו של שר החינוך נפתלי בנט, מגיע המשבר האמיתי, שהגיע לאחרונה לשיאו לאחר פיצוץ משא ומתן סודי בין מקורבים של בנט ונתניהו. בנוסף, השר משה כחלון לוחץ על ח"כ יצחק הרצוג להצטרף לממשלה הנוכחית.
נראה שבין ראש הממשלה נתניהו לבנט יש משבר אמיתי, וזה חמור בהרבה ממה שנראה. בימים האחרונים התקיים משא ומתן אינטנסיבי בין נציג קרוב מאוד לבנט לבין אישיות פוליטית בכירה מאוד שייצגה את נתניהו, ואלה הגיעו לסוג של נוסחה לפיה נתניהו יקבל את העיקרון שבנט ביקש, לפיו לשרי הקבינט צריך להיות קשר למערכת הביטחונית. לדברי אנשי בנט, ברגע האחרון גורמים פוליטיים ימניים מכיוונו של נתניהו פוצצו את העסק. כעסו של בנט גדול מאוד, ונראה שהפעם הוא מתכוון ללכת עם בקשתו עד הסוף, עד כדי כך שהוא מאיים להצביע נגד מינוי ליברמן לשר הביטחון.
בימים האחרונים לחץ שר האוצר משה כחלון על יו"ר המחנה הציוני יצחק הרצוג להצטרף גם הוא לממשלת נתניהו, זאת מכיוון שידע כבר לפני כמה ימים כי השר אבי גבאי מתכוון להתפטר. מקורביו של כחלון אומרים כי הדברים עוד לא מסתייעים, אך עדיין הם רוצים להרחיב אף יותר את הממשלה הנוכחית.
ביום חמישי הקרוב ייכנס ליברמן אל משרד הביטחון, ובמטכ"ל כבר מכינים לו את החפיפה בצורה מסודרת מאוד. הרמטכ"ל איזנקוט יציג לשר הביטחון הנכנס את המצב, ויראה לו כי החמאס והחיזבאללה מאותתים כי הם אינם מעוניינים בעימות עם ישראל. בנוסף, יראה ליברמן כי למרות שגל הטרור האחרון לא עצר לחלוטין, זה נעצר, והוא אף יגלה כי כמות אירועי הטרור בחודש מאי 2016 היא נמוכה יותר מאשר כמות אירועי הטרור בחודש מאי של השנה שעברה.